Kære XXXX

Velkommen til Lægehuset Dagmar.

Vi glæder os til at du skal starte hos os d. XXXX i din introstilling, og vi skal gøre, hvad vi kan for at dit ophold bliver optimalt mht. uddannelse, arbejdsmiljø og faglig læring i klinikken.

Vi er en ung kompagniskabspraksis med 4 lægekapaciteter. Lige nu er vi 4 faste læger; Eva Schandorf, Karen Candelaria, Maria Lage-Hansen og Tasja Kraft. Vi har 3 faste sekretærer, 1 laborant og 2 faste sygeplejersker ansat.

Din tutorlæge bliver: Tasja Kraft

Den daglige vejledning/supervision vil dog på skift blive varetaget af alle 4 læger i praksis.

Du vil inden din start i Lægehuset modtage en velkomstmappe, som vil indeholde et uddannelsesprogram for dit ophold, introduktionsprogram samt vores personalehåndbog og et udpluk af vores instrukser. Vi benytter Teams (microsoft 365) som arkiv for alle vores instrukser. Du får en indbydelse til vores Teams mappe i forbindelse med din start i Lægehuset. Vi har valgt Teams, så vores instrukser kan tilgås både fra arbejdspladsen og hjemmefra.

Dit kontor er ét af vores 5 faste uddannelseslægekontorer. Under dit ophold hos os, er det DIT kontor, og det står dig frit for at arrangere det, som du finder bedst.

Lægehuset har åbent hver dag fra 8-16 med sidste patient 15.30 så der er minimum 15 min til at pakke sammen og afslutte notater og evt. andet, så du kan være ude af døren kl 16.00. Torsdage er undtaget, her har vi åbent fra 8-18, men hvor formiddagen for de faste læger er forbeholdt administrativt arbejde og planlagte hjemmebesøg.

Dagen starter med telefontid fra 8-9, derefter 15 min til supervision og planlægning af dagen.

Patienter fra 9.15-11.45 og fra 12.30-13.00 fælles frokost, hvor Lægehuset sørger for mad. Frokost er obligatorisk, det er uskik at sidde på kontoret hele dagen uden at passe på sig selv. Vi prioriterer vores planlagte pauser til at koble af og lade op.

Mandag + onsdag + fredag er der supervision og refleksion fra 12.00-12.30. Tirsdag tværfaglig konference fra 13-13.30 for alt personale i Lægehuset. En gang om måneder er der tirsdag efter konferencen fællesundervisning som vi alle bidrager til, vi forventer at alle underviser mindst én gang under deres ophold. En gang om måneder er der tirsdag efter konferencen delt supervision i faggrupper, hvor der på forhånd er valgt et emne som vi tager cases med til og gennemgår evt. velledninger Torsdage er der afsat 45 min til en fælles supervisionspatient med din tutorlæge. Om Torsdagen har vi en kaffepause midt på eftermiddagen fra kl. 15.15 -15.45.

Mht. din arbejdstid er vi relativt fleksible omkring, hvordan du vil lægge dine 37 timer, men vi lægger vægt på du møder kl 8.00.

Vi vil også meget gerne imødekomme ønsker om deltid, - men i så fald på samme vilkår som for de faste læger, hvor deltid placeres som en ugentlig fridag. Vi har medsendt vores kodex for deltid til uddannelseslægerne.

Vi tilstræber, at have vores ferieplaner på plads i meget god tid, derfor vil vi gerne have ønsker til vinteren 2024 hurtigst muligt.

Vi vil gerne tilbyde vores patienter en god service i Lægehuset, - og har derfor brug for at kursus, feriedage og planlagt fri meldes ind så tidligt som muligt, så vi ikke skal melde afbud til vores patienter. Vi forventer at planlagt fri kan meldes mindst 2 mdr i forvejen, - dette gælder også omsorgsdage.

Under dit ophold hos os, skal du fraværsregistrere i Mine Apps. Du skulle gerne få særskilt vejledning i denne app sammen med din ansættelseskontrakt fra Region Sjælland. Vi forventer, at du løbende fraværsregistrerer og min. x2 hver mdr. Ved sygdom skal du registrere første sygedag med det samme.

Lægehuset har hele tiden 1-5 uddannelseslæger tilknyttet. Nogle vil være fast i huset, andre kommer på returdage. Vi har også 2-4 gange om året en studerende fra 11. semester tilknyttet i en lille månedstid, samt 7.semesters studerende fra Region Sjælland sporet i Køge 2 gange om året i 4 dage.

Lægehuset Dagmar har selvfølgelig sin egen hjemmeside: [www.laegehusetdagmar.dk](http://www.laegehusetdagmar.dk) hvor du selvfølgelig kan finde flere oplysninger om Lægehuset. Under fanebladet uddannelseslæger kan du også her finde uddannelsesprogrammer for vores uddannelseslæger samt vores praksisbeskrivelse.

Angående IT så bruger vi XMO programmet. Hvis du ikke har været introduceret til det før, vil vi sørge for du bliver grundigt sat ind i diverse funktioner.

Vi håber, du har mulighed for at komme forbi en dag, gerne et par måneder inden du starter, for at blive vist rundt og hilse på under mere uformelle forhold. Vi vil meget gerne byde på enten en frokost eller en kop kaffe i den forbindelse, så du også kan hilse på det øvrige personale i Lægehuset Dagmar. Vi vil også gerne afsætte lidt tid sammen med din kommende tutorlæge, så I kan gennemgå nogle praktiske detaljer. Skriv eller ring derfor til os, og aftal en tid for dit besøg. Torsdag til enten frokosttid eller kaffepausen vil være et rigtig godt tidspunkt for os til dit besøg.

Vi vil gerne bede dig om at medbringe følgende ved dit besøg: autorisationsnummer, CPR-nummer, ønsker til arbejdstider og ferieønsker.

Med venlig hilsen

**Eva Schandorf**

Lægehuset Dagmar

Eksercerpladsen 1,1

4100 Ringsted

Tlf.: 5767 3022

e-mail: info@laegehusetdagmar.dk